b"\n_START_ARTICLE_\nLa Polla Records\n_START_SECTION_\nHist\xc3\xb2ria\n_START_PARAGRAPH_\nLa Polla Records es va formar el 1979 a Agurain, poble situat a \xc3\x80laba (Pa\xc3\xads Basc), per Evaristo com a vocalista, Fernandito a la bateria, Maleguin al baix, Txarly a la guitarra solista i Sum\xc3\xa9 a l'altra guitarra. Fan el primer concert en la discoteca de Salvatierra. El 1984, treuen un \xc3\xa0lbum de 19 can\xc3\xa7ons anomenat Salve. En les seues lletres critiquen el feixisme, capitalisme, catolicisme, l'alienaci\xc3\xb3, la moda i altres factors de la societat, quelcom que caracteritzaria tota la seua carrera._NEWLINE_Els anys seg\xc3\xbcents, gravaren Revoluci\xc3\xb3n (ac\xc3\xad va ser el primer canvi en el baix de Maleguin per Abel, cos\xc3\xad de Fernandito), No somos nada, En directo (gravat en un concert a Lakuntza), Ellos dicen mierda, nosotros am\xc3\xa9n, Los jubilados, Barman, Negro, Hoy es el futuro i Bajo presi\xc3\xb3n. El 1996, canvien el nom deixant \xc3\xbanicament La Polla amb l'LP Carne pa'la picadora._NEWLINE_Posteriorment, llancen l'\xc3\xa0lbum titulat La Polla en tu recto, el qual tamb\xc3\xa9 va ser gravat en viu com una recopilaci\xc3\xb3. El 1999, celebren els 20 anys gravant: Toda la puta vida igual. Despr\xc3\xa9s llancen Bocas i Txarly deixa la banda, i \xc3\xa9s substitu\xc3\xaft per Jokin de M.C.D._NEWLINE_El 2002, quan continuen tocant i donant concerts, mor Fernandito (bateria) el 2 de setembre. LPR deixa tots els seus concerts i gires. Despr\xc3\xa9s de la p\xc3\xa8rdua de Fernandito, trauen el seu \xc3\xbaltim \xc3\xa0lbum, com b\xc3\xa9 indica el seu t\xc3\xadtol: El \xc3\xbaltimo (el) de la Polla i posen fi a 23 anys de carrera._NEWLINE_El grup no va ser amant de les promocions ni de les gravacions en v\xc3\xaddeo. Durant la seua dilatada carrera van realitzar pocs videoclips._NEWLINE_La Polla Records ha originat el naixement d'algunes bandes de tribut, com ara Des-Kizia2 que reprodueix el repertori principalment del la primera d\xc3\xa8cada del grup i algunes can\xc3\xa7ons m\xc3\xa9s recents._NEWLINE_Al febrer de 2019 anuncien la seva tornada als escenaris, en principi com una reuni\xc3\xb3 puntual del grup, per\xc3\xb2 sense descartar la seva continuaci\xc3\xb3. Aquesta reuni\xc3\xb3 consisteix, segons va explicar Evaristo en la presentaci\xc3\xb3 del dia 13 de mar\xc3\xa7 al Palau dels Esports de la Comunitat de Madrid, en una gira de quatre grans concerts a Val\xc3\xa8ncia, Barakaldo, Madrid i Barcelona i vuit a Am\xc3\xa8rica Llatina, a m\xc3\xa9s de l'edici\xc3\xb3 d'un disc que porta com a t\xc3\xadtol Ni descanso, ni paz!, el llan\xc3\xa7ament est\xc3\xa0 previst per al 10 de maig, amb 19 can\xc3\xa7ons regravades dels tres primers discos de la banda i una can\xc3\xa7\xc3\xb3 nova, que d\xc3\xb3na nom al disc i de la qual van rodar el primer videoclip de la hist\xc3\xb2ria de la banda."